So zreteľom na citlivosť tejto oblasti bol navrhnutý rámec založený na inovatívnom modeli riadenia: členské štáty, ktoré majú záujem zapojiť sa, sa spoja do konzorcia a takto budú vykonávať činnosti snímania, spracovania a poskytovania služieb s cieľom poskytovať služby SST, a budú konať ako vykonávajúci orgán na úrovni EÚ v spolupráci so Satelitným strediskom Európskej únie (SATCEN), ktoré bude vystupovať ako kontaktné miesto. Úloha Komisie spočíva primárne v riadení rámca a zabezpečovaní jeho vykonávania, pričom je oprávnená prijímať relevantné opatrenia na podporu cieľov rámca.

Bezpečnosť kritickej európskej vesmírnej infraštruktúry je ohrozená zrážkou vesmírnych lodí navzájom a zrážkou vesmírnej lode s kozmickým odpadom. Neriadený návrat vesmírnej lode a kozmického odpadu na Zem takisto predstavuje hrozbu pre bezpečnosť ľudí na Zemi. Predtým, než bol vytvorený tento rámec, na úrovni Európy neexistovala služba v oblasti SST, ktorá by odpovedala na tieto hrozby. Hoci niektoré členské štáty mali prostriedky v oblasti SST, neboli súčasťou európskej siete. Ani neposkytovali operačné služby SST, ktoré by boli dostupné pre všetkých prevádzkovateľov satelitov v Európe.

V rozhodnutí o SST sa uznáva, že zabezpečenie prijateľného stupňa nezávislosti v rámci činností SST by si mohlo vyžadovať prijatie základného aktu a že takáto možnosť by sa mala preskúmať v kontexte strednodobého preskúmania viacročného finančného rámca EÚ (VFR) na obdobie rokov 2014 – 2020. V súlade s tým prispejú závery a odporúčania tejto správy k úsiliu v oblasti EU SST, ktoré predpokladala Stratégia pre Európu v oblasti kozmického priestoru.

Táto správa zahŕňa prvé tri roky a osem mesiacov činnosti rámca (od apríla 2014 do decembra 2017), ktoré zahŕňali 18 mesiacov skutočne prebiehajúcich operácií. Bola pripravená na základe údajov a informácií z dokumentácie, prieskumov a stretnutí so zainteresovanými stranami takto:

Po prijatí druhého vykonávacieho rozhodnutia v roku 2016 začala Komisia druhé kolo prijímania žiadostí členských štátov o prijatie do konzorcia SST. V termíne do 19. augusta 2017 podali formálne žiadosti o prijatie do konzorcia SST tri členské štáty (Poľsko, Rumunsko a Portugalsko) a tento proces by sa mal ukončiť v roku 2018. Účasť nových členských štátov môže pomôcť zvýšiť výkonnosť EU SST.

Počiatočné mapovanie európskych snímačov a štúdie o architektúre poskytujú strategický vstup, ktorý by mal umožniť, aby sa spôsobilosť EU SST v budúcnosti vyvíjala koordinovanejším a úspornejším spôsobom. Výsledkom by malo byť, že snímače v Európe bude možné optimalizovať, modernizovať a vyvíjať.

6. ZÁVERY A ODPORÚČANIA

Vzhľadom na pomerne krátke obdobie vykonávania rámca sú činnosti na ceste k dosiahnutiu výsledkov, ktoré boli plánované v koordinačnom pláne na obdobie rokov 2014 – 2020. EU SST priniesol výsledky pri všetkých opatreniach a troch službách, ktoré sa predpokladali v rozhodnutí o SST, a vytvoril pridanú hodnotu EÚ. Vykonávanie však treba v ďalšej fáze urýchliť a EU SST je potrebné rozvinúť, aby sa zvýšila jeho účinnosť.

Dosiahnutiu celkového cieľa, ktorý spočíva v napomáhaní, aby sa zabezpečila dlhodobá udržateľnosť európskej vesmírnej infraštruktúry a služieb, by pomohli tieto operačné míľniky:

-vymedzenie účinnej budúcej architektúry EU SST a vhodných mechanizmov na poskytovanie služby – to je kľúčové pre optimalizáciu a európsku pridanú hodnotu. Z hľadiska budúceho vývoja je potrebné zabezpečiť, aby EU SST nadväzoval na komplementaritu medzi vnútroštátnymi prostriedkami a optimalizoval architektúru EU SST, a zároveň treba predísť nadbytočnej duplikácii naprieč funkciami. Na účely zlepšenia kapacít a služby EU SST sú na základe štúdií o architektúre nevyhnutné investície do existujúcich a nových snímačov. Ďalšie kroky musia preto zahŕňať aj vytvorenie kvalitného plánu rozvoja, ktorý bude viesť k budúcej architektúre EU SST.

-spoločná databáza EÚ objektov na obežnej dráhe na základe vnútroštátnych údajov – toto je nevyhnutné pre budúcu nezávislosť Európy v oblasti SST. V blízkej budúcnosti je preto potrebný pokrok v prepájaní národných operačných centier a vo výmene údajov a informácií SST. EÚ by mala zároveň rozhodnúť o tom, do akej miery má ambíciu viesť strategický vývoj EU SST. Mala by stanoviť primeranú, prijateľnú a dosiahnuteľnú úroveň nezávislosti a vziať do úvahy možné stratégie pre zabezpečenie komplementarity s kľúčovými partnerskými krajinami;

-podpora pre potenciálnych používateľov a ich aktívne zapojenie, ktoré budú podporené ďalším vývojom služieb EU SST – EU SST pomohol prilákať používateľov svojich služieb a zvýšiť povedomie o vesmírnych hrozbách, no ešte je potrebné dosiahnuť väčšie množstvo potenciálnych používateľov. Na tieto účely je potrebné zvýšiť kvalitu a účinnosť služieb EU SST podľa potrieb používateľov, a to aj z hľadiska pridanej hodnoty a operačného zaobchádzania s letkou. To by sa malo podporiť prostredníctvom: ďalšieho vývoja mechanizmu spätnej väzby od používateľov a spoločnými operačnými postupmi a štandardami EU SST pre poskytovanie služieb; a zaradenia služieb pridanej hodnoty do spoločného garantovaného základu;

-zhodnotenie potreby a možných prostriedkov realizácie synergií s inými oblasťami informovanosti o situácii v kozmickom priestore a potreby služieb SST, ktoré by zahŕňali vesmírne riziká počas životného cyklu celej misie vesmírnej lode;

-formulácia dlhodobej vízie, strategických cieľov a všeobecných usmernení na úrovni EÚ – tieto by sa mali podporiť plánmi realizácie a viacročnými plánmi a mali by sa vziať do úvahy prípravné práce, ktoré sa už uskutočnili;

-ďalšie zjednodušenie schémy riadenia grantov EU SST – to je potrebné s cieľom riešiť problémy spojené s komplexnými a administratívne náročnými mechanizmami financovania EÚ a zabezpečiť predvídateľnosť a stabilitu budúceho vývoja EU SST; a

-zmeny v riadení s cieľom zabezpečiť nákladovo efektívne riadenie – to je kľúčové pre prípravu na možnú širšiu účasť členských štátov a vývoj EU SST. Zapojenie Komisie do EU SST je potrebné zintenzívniť, aby sa umožnilo poskytovanie vyššej miery usmernení a monitorovania na strategickej, politickej a organizačnej úrovni. Je potrebné ďalej preskúmať úlohu SATCEN pri uľahčovaní poskytovania služieb EU SST.